สภานิติบัญญัติแห่งชาติ เห็นชอบให้ประกาศใช้ร่างพระราชบัญญัติส่งเสริมวิสาหกิจเพื่อสังคม พ.ศ. .... เป็นกฎหมาย เพื่อประโยชน์ของผู้มีรายได้น้อยในการเพิ่มขีดความสามารถในการแข่งขันทางการค้าทั้งภายในและภายนอกประเทศ
การประชุมสภานิติบัญญัติแห่งชาติ หรือ สนช. เป็นพิเศษ วันนี้(27 ก.พ.62) มีนายพรเพชร วิชิตชลชัย ประธาน สนช. ทำหน้าที่ประธานการประชุม โดยได้พิจารณาร่างพระราชบัญญัติส่งเสริมวิสาหกิจเพื่อสังคม พ.ศ. .... ที่คณะกรรมาธิการวิสามัญพิจารณาเสร็จแล้ว ในวาระ 2 และ 3 ซึ่งที่ประชุมมีมติเห็นชอบวาระ 3 ให้ประกาศใช้เป็นกฎหมายด้วยคะแนน 164 เสียง ไม่เห็นด้วยไม่มี และงดออกเสียง 2 เสียง ทั้งนี้ พันตำรวจโท พงษ์ชัย วราชิต ประธานคณะกรรมาธิการวิสามัญ ชี้แจงสาระสำคัญว่า ร่างกฎหมายนี้จะเกิดประโยชน์กับคนไทย โดยเฉพาะผู้มีรายได้น้อยและจะมีส่วนสำคัญในการพัฒนาประเทศควบคู่ไปด้วย ซึ่งจะทำให้กิจการเพื่อสังคมให้ได้รับการขยายตัวเพิ่มขึ้น เพิ่มขีดความสามารถในการแข่งขันทางการค้าทั้งภายในและภายนอกประเทศ โดยกำหนดมาตรการส่งเสริมวิสาหกิจเพื่อสังคมที่จดทะเบียนถูกต้องตามกฎหมายกำหนด อีกทั้งการพิจารณาร่างกฎหมายนี้ได้รับฟังความเห็นอย่างรอบด้านตามที่รัฐธรรมนูญกำหนด         ขณะที่ก่อนหน้าที่ที่ประชุมได้มีมติเห็นชอบตั้งคณะกรรมาธิการวิสามัญเพื่อทำหน้าที่ตรวจสอบประวัติ ความประพฤติและพฤติกรรมทางจริยธรรมของผู้ได้รับการเสนอชื่อให้ดำรงตำแหน่งกรรมการติดตามและประเมินผลการปฏิบัติงานขององค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม จำนวน 19 คน เพื่อทำหน้าที่ตรวจสอบประวัติ โดยมีกรอบการทำงาน 15 วัน ก่อนนำกลับเข้าสู่การพิจารณาของสภานิติบัญญัติแห่งชาติอีกครั้ง.